જૂનાકાળે સૌરાષ્ટ્રમાં પટેલોએ ગામો વસાવ્યાની યાદી ઘણી લાંબી છે. સને ૧૯૨૫માં પ્રગટ થયેલ ‘પ્રભુની ફૂલવાડી’માં શંભુભાઇ પટેલ લખે છે કે જુના કાળે અમરેલી પ્રાંત સાવ ઉજ્જડ હતો. એ સમયે વાંકિયા ને અલાળા બે ગામ વસ્યા હતા. દેવરાજિયામાં કાઠીનું એક અને દેવીપૂજક (વાઘરી)ના બે ઘર હતા. બાકી બધો મુલક ઉજ્જડ હતો. અમરેલી જિલ્લાના સાજિયાળ દરનો ટીંબો વિઠ્ઠલરાવ સુબા પાસેથી ઉપલેટાના ગોવા સાવલિયાએ મેળવ્યો. સુબાએ ખુશ થઇ આબાદી ગોવા પટેલને સોંપી. એને પહેરામણી આપી ચાર ઘોડેસવાર મોકલી ગામનું તોરણ બાંધ્યું.